Diari Oficial de la Generalitat Valenciana


Sumari del DOGV 4952, del 23-02-2005 (2005/1756)

RESOLUCIÓ d'11 de febrer de 2005, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes en el marc del programa per a l'adequació de recursos turístics en municipis menuts de l'interior de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4952

Data del DOGV
:   23-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1756


Data del document
:   11-02-2005

Organisme emissor
:   Agència Valenciana del Turisme

Tipus de document
:   Resolució

Descriptors 

:   * Agència Valenciana del Turisme
    * administració local
    * turisme rural
    * suport econòmic
    * regió turística
    * infraestructura turística
    * ajuda pública

RESOLUCIÓ d'11 de febrer de 2005, de la consellera de Turisme, com a presidenta de l'Agència Valenciana del Turisme, per la qual es regulen i convoquen les ajudes en el marc del programa per a l'adequació de recursos turístics en municipis menuts de l'interior de la Comunitat Valenciana. [2005/1756]
  
La progressiva complexitat, diversificació i especialització de la demanda turística, els nous gustos dels consumidors i el sorgiment de destinacions competidores alternatives, obliguen a redissenyar el producte turístic valencià, per a diferenciar-lo, complementar-lo i mantindre així la seua posició competitiva en el mercat nacional i internacional, tot aprofitant els recursos disponibles susceptibles d'ús turístic.
  
Dins de les noves tendències turístiques, hi ha un nou segment de demanda que busca en el medi rural un complement al turisme habitual de platja a través de productes molt elaborats, on la tranquil·litat i la preocupació per l'entorn medi ambiental, les activitats en la naturalesa, la cultura, la gastronomia, els costums i el folklore són les motivacions fonamentals per al desplaçament.
  
Una altra tendència cada vegada més important la constituïx l'auge del turisme cultural, basat entre altres aspectes en el descobriment i gaudi dels valors del patrimoni artístic i arquitectònic del medi rural.
  
Per tot això, al costat dels servicis bàsics d'allotjament i restauració cal oferir al turista tota una gamma de servicis i productes d'oferta complementària de divers caràcter que donen compliment a les expectatives dels turistes d'interior.
  
A causa de les característiques naturals i medi ambientals de la Comunitat Valenciana, així com a la llarga història de l'ocupació humana en el nostre territori, hi ha una gran quantitat de recursos de la més variada índole, arquitectònics, naturals, artístics i culturals. No obstant, molt sovint estos recursos no es troben directament accessibles per al públic a causa del seu estat, i precisen d'inversions de condicionament per a la seua posada en valor. Sovint, calen actuacions tendents a millorar la informació, els accessos, la seguretat, la conservació i, en general, totes aquelles que permeten passar d'un recurs potencial a un producte ordenat que puga oferir-se en el mercat emmarcat en l'oferta turística global.
  
D'altra banda, un gran nombre d'estos recursos es troben situats en els municipis menuts interiors de la nostra Comunitat. Les corporacions locals, a causa de l'escassetat de recursos amb què s'enfronten, són incapaços sovint per elles mateixa de fer front a les inversions necessàries per al condicionament d'aquells recursos la gestió dels quals els correspon. L'objecte de la present norma és, per tant, establir un marc d'ajudes que garantisca el suport necessari per a la realització, per part de les administracions locals de menor dimensió, de les inversions precises per a la posada en valor dels seus recursos turístics.
  
En este sentit, es fa insistència en aquells municipis de població inferior als 2.000 habitants incrementant el percentatge d'ajuda. Un altre factor que es pren en compte a l'hora d'avaluar les sol·licituds és la situació socioeconòmica i l'evolució demogràfica del municipi.
  
L'objectiu final que es perseguix consistix a contribuir a la diversificació de l'oferta turística valenciana mitjançant la definició d'un producte de turisme interior basat en la creació d'oferta complementària que supose un al·licient per a incrementar el flux turístic cap a les comarques interiors de la Comunitat Valenciana. D'esta manera, el turisme suposarà un factor sostingut de creixement econòmic i d'ocupació en comarques tradicionalment deprimides de l'interior de la Comunitat.
  
En virtut d'això, d'acord amb les competències assignades pel Decret 209/2004, de 8 d'octubre del Consell de la Generalitat, pel qual s'aprova el Reglament de l'Agència Valenciana del Turisme, i tenint en compte el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana i la Llei 38/2003, de 17 de novembre, General de Subvencions,
  
DECRETE
  
CAPÍTOL I
  
Règim d'ajudes
  
Article 1. Objecte
  
1. L'objecte de la present resolució és establir el règim de concessió d'ajudes en el marc del programa per a l'adequació de recursos turístics en municipis menuts d'interior de la Comunitat Valenciana.
  
2. El règim d'ajudes s'aplicarà tal com es determina en els articles següents.
  
Article 2. Línia pressupostària
  
L'import global màxim destinat a atendre les subvencions a què es referix la present resolució serà de 600.000 euros a càrrec del Capítol VII de l'aplicació pressupostària 751.10. ?Ordenació i Promoció del Turisme.-
  
Article 3. Actuacions subvencionables
  
1. Les ajudes aniran destinades a projectes d'inversió que tinguen com a objecte la creació, millora, adequació o adaptació de recursos turístics de naturalesa històric artística o cultural, ecològica, paisatgística o medi ambiental.
  
En concret seran objecte de subvenció, entre altres, les actuacions següents:
  
a) Il·luminació ornamental exterior d'edificis i altres construccions
  
b) Condicionament de paratges d'interés ecològic, natural o paisatgístic
  
c) Adequació de les condicions d'ús del recurs, com ara la millora d'accessos, instal·lació d'elements de seguretat, facilitats per a discapacitats, senyalització i altres de naturalesa semblant.
  
d) Qualssevol altres projectes de reforma o adequació del recurs la finalitat del qual siga la de facilitar l'ús i utilització pública.
  
2. Per a ser objecte de subvenció el recurs turístic haurà de reunir els requisits necessaris per a poder executar l'actuació prevista.
  
Article 4. Beneficiaris
  
1. Podran sol·licitar ajudes les entitats locals de l'interior de la Comunitat Valenciana que estiguen compreses en l'article 3 de la Llei 7/1985, de 2 d'abril, Reguladora de les Bases de Règim Local i complisquen els requisits dels apartats següents.
  
2. A l'efecte d'estes ajudes s'entendran per municipis d'interior de la Comunitat Valenciana els que complisquen els requisits establits en l'article segon apartat dos del decret 253/1994, de 7 de desembre, del Govern Valencià, regulador de l'allotjament turístic rural en l'interior de la Comunitat Valenciana.
  
3. Queden exclosos de les ajudes aquells municipis la població dels quals siga superior als 10.000 habitants, així com aquelles altres entitats locals en què algun dels seus membres tinga una població superior a la dita xifra.
  
Article 5. Ajudes
  
1. Es consideraran inversions incentivables les realitzades dins dels conceptes següents:
  
a) Cost d'infraestructura i urbanització adequats a les necessitats del projecte.
  
b) Cost de l'obra vinculada al projecte.
  
c) Equipament i instal·lacions vinculades al projecte.
  
d) Cost dels treballs de planificació, enginyeria i direcció facultativa del projecte.
  
2. No serà subvencionable l'IVA satisfet per l'adquisició de béns i servicis, i en general, qualsevol impost pagat pel beneficiari.
  
3.Les ajudes que s'establixen en la present orde tindran la consideració de subvenció a fons perdut.
  
4. Les subvencions concedides tindran les quanties màximes seguents:
  
a) En municipis de menys de 10.000 habitants: fins al 80% del cost total de la inversió aprovada de l'actuació, sense que en cap cas l'ajuda a percebre supere la quantitat de 64.000 euros.
  
b) En municipis de menys de 2000 habitants; fins al 90% del cost total de la inversió aprovada de l'actuació, sense que en cap cas l'ajuda a percebre supere la quantitat de 72.000 euros.
  
5. L'import de les subvencions o ajudes que es concedisquen en cap cas no podrà ser de tal quantia que, aïlladament o en concurrència amb altres subvencions o ajudes, qualssevol que siga la seua naturalesa, òrgan o administració que les concedisca, superen el cost de l'actuació a desenvolupar pel beneficiari.
  
CAPÍTOL II
  
Procediment
  
Article 6. Presentació de sol·licituds i documentació
  
1. Els sol·licitants hauran de presentar la documentació següent:
  
a) Instància de sol·licitud en imprés normalitzat, segons model que figura en l'annex I de la present resolució i disponible en www.comunitat-valenciana.com/institucional.
  
b) Documentació acreditativa de la institució que presenta la sol·licitud. Si és el cas, poder o representació de la persona que figura o compareix.
  
c) Certificació de l'òrgan competent de l'entitat sol·licitant de l'aprovació de l'actuació per a la qual se sol·licita subvenció.
  
d) Certificat de l'òrgan corresponent en què s'incloga el compromís de l'entitat sol·licitant de finançament de la part del pressupost no subvencionat i necessari per al desenvolupament de l'actuació.
  
e) Certificació expedida pel Secretari de l'Ajuntament en què es faça constar la població corresponent al padró municipal; en el cas d'altres entitats locals, certificació de l'òrgan competent de la població corresponent a cada un dels municipis que el componen.
  
f) Declaració del sol·licitant de les ajudes que haja sol·licitat o obtingut per al mateix projecte.
  
g) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
  
h) Acreditació d'estar al corrent de les seues obligacions tributàries i davant la seguretat social, en la foma prevista en la orde de 30 de maig de 1996 de la Conselleria d'Economia i Hisenda.
  
i) Programa d'actuació que garantisca l'execució de les obres en l'exercici per al qual es concedix la subvenció.
  
j) Memòria del projecte a realitzar que haurà d'incloure:
  
- Descripció del projecte.
  
- Memòria valorada, o si fa el cas, pressupost desglossat per partides de despeses.
  
- Croquis d'ubicació i pla general de conjunt.
  
- Quan siga procedent, estudi d'impacte mediambiental.
  
2. A més de la informació i documentació assenyalada en l'apartat 1, es podrà sol·licitar qualsevol altra que es considere necessària per al millor coneixement i comprensió de l'aplicació de la subvenció.
  
3. Les sol·licituds es presentaran amb anterioritat a l'execució del projecte, i no podran seleccionar-se obres iniciades abans de la presentació de la sol·licitud. Els sol·licitants podran executar els projectes una vegada presentada la sol·licitud sense necessitat esperar que la concessió de l'ajuda es produïsca i sense que això prejutge la decisió que finalment s'adopte.
  
4. Les sol·licituds es presentaran en el Registre General de la Conselleria de Turisme, Agència Valenciana de Turisme, Av. d'Aragó, 30 de València, i també en els Registres dels Servicis Territorials de Turisme d'Alacant, Castelló i València, així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
5. El termini de presentació de sol·licituds finalitzarà el 30 d'abril de 2005.
  
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si no ho fera, es tindrà per desistit en la petició, prèvia resolució que haurà de ser dictada en els termes previstos en l'article 42 de dita Llei.
  
Article 7. Valoració de les sol·licituds i resolució del procediment
  
1. Per a la valoració dels projectes i la concessió o denegació d'ajudes, així com la determinació del percentatge de subvenció, si fa el cas, es tindran en compte els criteris següents:
  
a) Grau d'interés turístic del recurs
  
b) Complementarietat amb la resta de l'oferta turística municipal
  
c) Viabilitat del projecte, incloent-hi garantia de l'aportació financera municipal.
  
d) Situació i evolució demogràfica del municipi.
  
2. En el cas d'aquells projectes que obtinguen idèntica valoració, caldrà ajustar-se a l'orde de presentació de la documentació completa per part del sol·licitant.
  
3. La valoració dels projectes es durà a terme per una comissió presidida pel director general de Turisme d'Interior de la Conselleria de Turisme i integrada per altres quatre membres designats per ell.
  
4. Una vegada valorades les sol·licituds, la comissió de valoració elevarà proposta de concessió o denegació d'ajudes a la presidenta de l'Agència Valenciana de Turisme que resoldrà sobre l'ajuda i determinarà la quantia d'esta.
  
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen serà de tres mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar des de l'endemà al de la notificació de la resolució. Així mateix, d'acord amb el que preveuen els art. 116 i 117 de la Llei 30/92, podrà interposar-se recurs de reposició davant de la presidenta de l'Agència Valenciana de Turisme, en el termini d'un mes a comptar de l'endemà de la notificació de la resolució.
  
Article 8. Incidències posteriors a la concessió
  
L'òrgan competent resoldrà les incidències que es produïsquen amb posterioritat a la resolució de concessió, i en especial els supòsits de:
  
- Modificacions justificades pel beneficiari del projecte inicial, entre elles canvis en les característiques tècniques.
  
- Pròrrogues del termini per a l'aportació de documents acreditatius de l'execució del projecte, als efectes de liquidació d'ajuda.
  
Article 9. Obligacions del beneficiari
  
Són obligacions del beneficiari:
  
a) Acreditar el compliment de requisits i condicions que determinen la concessió o gaudi de l'ajuda.
  
b) El sotmetiment a les actuacions de control financer que corresponguen.
  
c) Comunicar a l'Agència Valenciana de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
  
d) La realització de l'activitat per a la qual va ser concedida la subvenció, que serà d'exclusiva responsabilitat de l'entitat. Així mateix seran a càrrec seu els mitjans humans i materials que precisen per al seu compliment.
  
e) Qualssevol altres previstes en l'article 14 de la Llei 38/2003, de 17 de novembre, General de Subvencions.
  
Article 10. Liquidació d'ajudes
  
1. L'actuació objecte de subvenció haurà d'estar finalitzada en la seua totalitat amb anterioritat al 31 de desembre de 2005.
  
2..El beneficiari podrà sol·licitar davant de l'Agència Valenciana de Turisme, la liquidació total de la subvenció, si haguera realitzat tota la inversió, o liquidacions parcials a mesura que vaja executant-se el projecte.
  
3. A les sol·licituds de cobrament s'acompanyaran els documents següents:
  
Justificació de les inversions efectivament executades, així com el compliment de les condicions establides en la resolució individual.
  
A estos efectes bastarà la presentació dels corresponents certificats de contracció de la despesa, expedits per l'Interventor o Secretari de la Corporació, en els quals conste l'acord de reconeixement de l'obligació per l'òrgan competent, acompanyats de les respectives certificacions d'obra. En el cas de tractar-se d'obres que no requerisquen projecte tècnic, hauran de presentar-se factures justificatives de la inversió realitzada.
  
4. El termini de presentació de les justificacions requerides conclourà el 15 de gener de 2006.
  
Article 11. Control i inspecció
  
L'Agència Valenciana de Turisme, per si o a través de qualssevol persones o entitats que designe, podrà, en tot moment, efectuar aquelles actuacions de comprovació o verificació de la inversió, sense perjuí d'altres actuacions inspectores o de comprovació que pogueren desenvolupar-se a instàncies de la Unió Europea o pel control financer de la Intervenció General de la Conselleria d'Economia i Hisenda o altres organismes competents.
  
Article 12. Minoració i reintegrament de les subvencions
  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la no execució parcial de la inversió, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, així com qualsevol altra causa de les previstes en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera.
  
1.Les ajudes regulades en la present resolució estan cofinançades pel Fons Europeu de Desenvolupament Regional (FEDER). En compliment de la normativa comunitària sobre informació i publicitat del cofinançament comunitari, Les actuacions que es realitzen en el marc del present programa hauran d'exhibir un distintiu en què es faça constar que el projecte ha sigut finançat parcialment per l'Agència Valenciana de Turisme i pel Fons Europeu de Desenvolupament Regional. El text i característiques de tal distintiu vindran normalitzats per la pròpia Agència.
  
2. La concurrència de subvencions o ajudes per a un mateix projecte haurà d'ajustar-se, a les disposicions legals vigents aplicables a cadascuna d'elles, en matèria de compatibilitat de fons i límits màxims de finançament.
  
DISPOSICIONS FINALS
  
Primera.
  
Es faculta el director general d'Interior de la Conselleria de Turisme per a dictar les disposicions i adoptar les mesures que considere oportunes per al desenvolupament i aplicació del que disposa la present resolució.
  
Segona.
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
La present resolució posa fi a la via administrativa. D'acord amb els articles 116 i 11 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com als article 8, 14.2 i 46 de la Llei 29/1998, de 13 de juny, reguladora de la Jurisdicció Contenciosa Administrativa, els interessats poden interposar recurs de reposició, amb caràcter potestatiu, davant de l'òrgan que ha dictat esta resolució, en el termini d'un mes a comptar des de l'endemà de la publicació. Alternativament, pot interposar-se recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació.